På torsdag begynder nævningesagen mod to mænd, der er tiltalt for hjemmerøveri og særlig grov vold mod en 93-årig kvinde i hendes hjem på Vibevej i Horsens. Det skete i maj sidste år. En måned senere døde kvinden som følge af sine kvæstelser.

Annonce

Horsens: Anklageskriftet mod to mænd fra Horsens på henholdsvis 36 og 53 år i sagen om hjemmerøveriet hos 93-årige Helga Marie Dyhr fra Horsens er barsk læsning. De to mænd er tiltalt for hjemmerøveri og for særlig grov vold med døden til følge, og på torsdag starter sagen mod dem ved Retten i Horsens. Her kommer offentligheden for første gang til at høre, hvad der skete natten mellem 18. og 19. maj 2017, da de to mænd trængte ind i hendes hus på Vibevej og overfaldt hende så voldsomt, at hun døde en måned senere af sine kvæstelser.

I huset aftvang de Helga Marie Dyhr sølvtøj, lysestager, en telefon og smykker til en ukendt samlet værdi, idet de fastholdt hende, smed hende omkuld på gulvet og udsatte hende for den i forhold 2 beskrevne grove vold, mens de gennemsøgte huset for værdier og bagefter bragte de fratvungne genstande i sikkerhed. Fra anklageskriftet mod en 36-årig og en 53-årig mand fra Horsens

Annonce

Har indrømmet indbrud

Begge mænd er tiltalt for overfaldet på hende. Ifølge anklageskriftet sparkede og trampede de hende i ansigtet og udsatte hende også på anden måde for kraftig stump vold mod hovedet og kroppen. Ved overfaldet fik hun bl.a. brud på kæben og indre blødninger i hjernen. En måned senere, 20. juni, afgik hun ved døden. De to mænd blev anholdt ca. to måneder efter hjemmerøveriet. Ved grundlovsforhøret, der blev ført for lukkede døre, nægtede de hjemmerøveri, men erkendte indbrud i huset.

Annonce

Kom ind med en nøgle

Det fremgår af anklageskriftet, at de to mænd låste sig ind i den gamle dames hus med en nøgle. Hidtil har politiet ikke ville oplyse, hvordan de kom ind, men tilsyneladende fandt de nøglen til hendes hjem gemt udenfor. Hvor vil givet komme frem under retssagen. Da de var inde i huset, gennemsøgte de det for værdier, men blev overrasket af Helga Marie Dyhr. De aftvang hende sølvtøj, lysestager, en telefon og smykker til en ukendt værdi, idet de fastholdt hende, smed hende omkuld på gulvet og udsatte hende for vold.

Annonce

Strafferamme på 10 år

Da de to mænd står til mindst fem års fængsel, hvis de kendes skyldige, skal sagen køre som nævningesag ved Retten i Horsens. Strafferammen for hjemmerøveri, straffelovens paragraf 288, er fængsel indtil seks år. Men da begge mænd er tiltalt for hjemmerøveri af særlig grov beskaffenhed, er strafferammen 10 år. De er også begge tiltalt for legemsangreb af særlig rå, brutal eller farlig karakter med døden til følge, straffelovens paragraf 246, så der foreligger særdeles skærpende omstændigheder, fremgår det af anklageskriftet. Strafferammen her er 10 år. Hvad angår den 36-årige, er han tidligere dømt for vold. Han er derfor yderligere tiltalt for vold i gentagelsestilfælde, straffelovens paragraf 247. Det betyder for hans vedkommende, at straffen kan forhøjes med indtil det halve.

Annonce

Familie ser frem til svar